
A pályázott konferencián (10th International Conference on Social Media & Society) poszter prezentációval vettem részt, amelynek keretében a nárcizmus, önértékelés és a közösségi média használat összefüggéseivel kapcsolatos longitudinális kutatásunk első eredményeit mutattam be. A prezentációm címe: Fejes-Vékássy, L., Engyel, M., Ujhelyi, A. (2019). “Self-esteem, Narcissism and Social Media Activity: How do they affect each other?” volt; a poszteremen természetesen feltüntettem, hogy a részvételemet a Tehetséggondozási Tanács tette lehetővé a regisztrációs díjam finanszírozásával. 
Az idén a torontói Reyerson University Social Media Lab-je által megrendezett nagyszabású és nívós konferencián való részvétel többek közt azért bírt kiemelkedő jelentőséggel számomra, mivel doktori kutatásom témája a közösségi média, ezért kiváló lehetőséget biztosított arra, hogy a saját területemhez kapcsolódó más kutatókat és legújabb kutatásaikat ismerhessem meg. Ennek köszönhetően átfogó képet kaptam arról, hogy mely kutatási kérdések és problémák a legaktuálisabbak a social media kutatásban: így szerzett ismereteimet felhasználhatom a saját kutatásaim tervezésénél is. Mindemellett a konferencia azzal is hozzájárult tudományos előmenetelemhez, hogy az előadói készségeimet is alkalmam nyílt gyakorolni és fejleszteni az idegen nyelvi környezetben. 
A prezentációm sikeres volt: számos érdeklődőnek mutattam be a kutatásomat, akiktől biztató visszajelzéseket kaptam, továbbá sikerült kapcsolatokat is építenem, hasonló témák iránt érdeklődő szakemberekkel. Tekintve, hogy a social media kutatást illetően igen magas színvonalú konferenciájáról van szó, mind a Szociálpszichológia Tanszék, mind az egyetem profitálhatott részvételemből, mivel jó alkalmat teremtett arra, hogy a tanszék kutatásait nemzetközi szakemberek megismerhessék, ilyen módon is erősítve az ELTE és a tanszék hírnevét. Úgy vélem, magabiztosan tudtam képviselni egyetemünket ezen a konferencián, kellő szakmai felkészültséggel és nyelvtudással rendelkeztem ahhoz, hogy hasznos tagja lehettem a rendezvénynek.
